KIRJALLINEN KYSYMYS E-0294/03 esittäjä(t): Rosa Díez González (PSE), Pedro Aparicio Sánchez (PSE),María Izquierdo Rojo (PSE) ja Fernando Pérez Royo (PSE) komissiolle. Spabunker IV -proomun uppoaminen Algecirasin lahdella.



Virallinen lehti nro 242 E , 09/10/2003 s. 0117 - 0118



KIRJALLINEN KYSYMYS E-0294/03 esittäjä(t): Rosa Díez González (PSE), Pedro Aparicio Sánchez (PSE),María Izquierdo Rojo (PSE) ja Fernando Pérez Royo (PSE) komissiolle (7. helmikuuta 2003) Aihe: Spabunker IV -proomun uppoaminen Algecirasin lahdella Välimeren osuus maailman meripinta-alasta on yksi prosentti. Tästä huolimatta 20 prosenttia maailman öljytankkereista ja 28 prosenttia maailman öljystä kulkee Välimerellä. Tämän vuoksi tarvitaan erityistä suojelusäännöstöä yhteisön ja kansainvälisellä tasolla. Algecirasin lahti ja Gibraltarin satama ovat erityisen haavoittuvaa aluetta niin öljynkuljetusten suuren määrän kuin erikoisen juridisen tilanteensakin vuoksi. Arvioiden mukaan viime vuosina on tapahtunut yli 40 huomattavaa öljyvuotoa, joista viimeisin oli yli tuhatta öljytonnia kuljettavan Spabunker IV -proomun uppoaminen. 1. Sallitaanko kansainvälisissä ja yhteisön säännöissä ja määräyksissä ns. bunkering eli polttoaineen siirtäminen aluksesta toiseen ja Algecirasin lahdella tavalliset kelluvat bensiiniasemat? Noudattavatko Gibraltar ja jäsenvaltiot näitä sääntöjä ja määräyksiä? 2. Aikooko komissio pyytää tietoja tapahtuneesta ja ottaa selville, rikottiinko Spabunker IV:n onnettomuuden yhteydessä jotenkin sääntöjä? Aikooko komissio joka tapauksessa parantaa nykyistä lainsäädäntöä? Loyola de Palacion komission puolesta antama vastaus (19. maaliskuuta 2003) Komissio on tietoinen Spabunker IV -proomun haaksirikosta Algecirasin lahdella 21. tammikuuta 2003 ja on pahoillaan siitä, että aluksen kapteeni menehtyi. Komission tietojen mukaan aluksesta pääsi haaksirikossa polttoainetta, mutta ilmeisesti mereen ei kuitenkaan päässyt raskasta polttoöljyä. Komission tietojen mukaan Espanjan viranomaiset ovat nyt lopettaneet pumppaukset aluksen ruumasta. Operaatio ei ilmeisesti ollut kovin hankala, koska hylky on matalalla ja sopivassa asennossa pohjalla. Mitä tulee polttoainehuollon aiheuttamiin riskeihin Algecirasin lahdella ja Gibraltarilla, pyydän parlamentin jäseniä tutustumaan vastaukseen, jonka komissio antoi José Manuel García Margallo y Marfilin suulliseen kysymykseen H-0800/02 parlamentin joulukuun 2002 täysistunnossa(1). Komissio aikoo seurata erityisen tarkkaan, että hyviä toimintatapoja noudatetaan ja että saastuttajien korvausvastuu toteutuu. Komissio antoi 5. maaliskuuta 2003 säädösehdotuksen(2), jonka mukaan vakavasta laiminlyönnistä johtuvaan ympäristön pilaamiseen syyllistyneeseen laivanvarustajaan, rahtaajaan, luokituslaitokseen tai vastaavaan on sovellettava rikosoikeudellisia seuraamuksia. Komissio ei aio suorittaa tätä tapausta koskevia tutkimuksia, koska tehtävä kuuluu kansallisille viranomaisille, joiden tehtävä on määrittää onnettomuuden tarkat olosuhteet. Komissio jatkaa kyllä omalta osaltaan toimia, joihin se on ryhtynyt öljytankkeri Prestigen haaksirikon johdosta. Komissio on neuvoston päätelmien mukaisesti ehdottanut, että raskasöljytuotteiden kuljettaminen kielletään kantavuudeltaan yli 600 tonnin yksirunkoisilla öljysäiliöaluksilla. Neuvosto ja parlamentti käsittelevät komission ehdotusta parhaillaan (asetuksen (EY) N:o 417/2002(3) muuttaminen). (1) Suullinen vastaus 17.12.2002. (2) KOM(2003) 92 lopullinen. (3) Euroopan parlamentin ja neuvoston asetus (EY) N:o 417/2002, annettu 18. helmikuuta 2002, yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta ja neuvoston asetuksen (EY) N:o 2978/94 kumoamisesta (EYVL L 64, 7.3.2002).